Mandag delte Mads Ellesøe et Facebook-opslag, hvor han efterlyser sin cykel og advarer mod en cykelhandler. Opslaget er blevet delt mere end 4.000 gange på to døgn. Her beskylder han Viggos Cykler på Vesterbro i København for tyveri af cyklen. Nu svarer cykelhandleren på beskyldningerne, som han kalder »fuldstændig vanvittige.«

Søndag den 3. april afleverede Mads Ellesøe ifølge eget udsagn sin 'næsten nye cykel til 8.500 kroner' hos Viggos Cykler i Istedgade. Da han kom tilbage for at hente den en uge senere, fik han sig dog en slem overraskelse. Cyklen var væk, og cykelhandleren mindedes ikke at have set hverken Mads eller cyklen før. Det skriver Mads Ellesøe i et Facebook-opslag.

»Det er en fuldstændig vanvittig beskyldning, han kommer med. Selvfølgelig stjæler vi ikke cykler. Hvorfor skulle en cykelhandler nogensinde gøre sådan? Jeg er meget sur på ham, og hvis vi i fremtiden kommer til at tabe omsætning på det her, har vi tænkt os at lægge sag an mod ham. Vi har allerede taget kontakt til vores advokat,« siger Özler Ertugrul, der som ansat taler på vegne af Viggos Cykler, til BT.

'Som jeg ser det, er der to muligheder: Enten har de lappet cyklen og sat den udenfor sammen med alle de andre fiksede cykler, hvor den så er blevet stjålet (de står med en lille hængelås, der er lige til at bide over med en tang). Eller også har Viggos Cykler et ubehageligt scam kørende, hvor folk, der kommer ind med dyre cykler, ikke får en kvittering og hvorefter cyklerne "forsvinder". Jeg håber, det er det første. Men mistanken nager,' skriver Mads Ellesøe på Facebook.

Ingen kvittering

Ifølge Mads Ellesøe fik han ikke nogen kvittering, da han afleverede cyklen, fordi cykelhandleren insisterede på, at det ikke behøvedes. Da Mads flere gange havde fået lappet sin cykel samt købt sin datters cykel hos Viggos Cykler, valgte han ikke at tænke mere over det.

Den manglende kvittering er dog ikke noget, som Viggos Cykler kan genkende.

»Han lyver. Alle, der afleverer en cykel til reparation, får en kvittering. Medmindre det er nogen, vi kender meget godt. Det ville jo ikke være muligt for os at holde styr på de mange cykler, hvis ikke vi lavede kvitteringer. Det siger da sig selv,« siger Özler Ertugrul.

Politiet blev tilkaldt

I sit Facebook-opslag fortæller Mads Ellesøe, at hele situationen hos Viggos Cykler kun udviklede sig mere bizart, da han måtte fortælle dem, at han følte sig nødsaget til at lave en politianmeldelse. Her valgte personalet i butikken nemlig selv at ringe til politiet, der efterfølgende kom med udrykning, fordi de fik fornemmelsen af, at der var ballade.

Özler Ertugrul mener, at det eneste naturlige at gøre i situationen var at ringe til politiet. Det var en meget truende kunde, han stod overfor, og ifølge ham kunne en bedre opførsel have skabt en helt anden situation.

»Han kom ind i butikken med en meget truende adfærd. Han talte enormt højt, og hans kropssprog var aggressivt. Vi ville gerne løse problemet stille og roligt. Hvis vi eller han havde lavet en fejl, kunne vi nok have fundet ud af det. Vi ville gerne give ham en erstatning eller en ny cykel, hvis det var. Men ikke med den opførsel,« siger Özler Ertugrul.

I sin søgen efter beviser på, at han har afleveret sin cykel hos Viggos Cykler, har Mads Ellesøe ifølge kommentarer på Facebook-opslaget lagt mærke til de overvågningskameraer, der er er placeret i butikken. Dem kan han dog godt glemme at få noget ud af.

»Vores kameraer har ingen harddisk, så vi kan ikke gå tilbage og se noget. Vi bruger dem kun til at holde øje med butikken, mens vi arbejder ude i værkstedet,« siger Özler Ertugrul.

BT har været i kontakt med Mads Ellesøe, men han har ikke ønsket at medvirke i artiklen.